Marai masum myit hkrum yang,
Panglai nawng pyi htawk dang;
Lu su ai nga hkum kadap,
Matsan nna kadai n hkrap;
Hkrit tsang na lam hpa n nga,
Maumwi sakse hkai dan na......
Jingling u hte magwi,
Byin lai wa sai maumwi;
Shaba sun hta magwi lai wa,
Jingling u gaw hkungga lara;
Hpyi nem let shi tsun,
U hkalung tsip hpe madun;
Ndai hpe n hkra ai sha,
Lai wa ya rit nga.........
Tim,
Magwi gaw n gawn n sawn rai,
U tsip hpe jahten ya sai;
U hkalung ni matsan mayan rai,
Magwi e kabye hkrum sai.
Kanu ni a hkam sha tsinyam,
Jingling u hkrum ai tsindam;
Maroi n ni masin n si hpa dai,
Hkum kaji nna roi sha ai lam rai.
Hkum kaji tim myit n kaji,
Karai jaw ai machyang hpaji;
Chyeju shakawn let shi sumru;
Jinghpaw manang kaw hpaji hpyi na sawn lu,
Uhka, jinu hte shu hpe karum saw,
Kabu gara shanhte hpaji daw;
Uhka gaw magwi myi hpe achye da,
Dai ningma kaw jinu di di ya;
Kade n na ai ten,
Magwi a myi yawng hten;
Tam lu tam sha n lu,
Hpang gara ai gaw n chyi n mu;
Shu gaw magwi myidi hpe gyam,
Magwi gaw shu nsen madat let hka tam;
Lunghpra nten e dung let shu shaga,
Magwi gaw hka nawng shadu nna sa;
Jingling u hpe yu kaji kau ai magwi dai,
Lungbra krung de dihkrat si sai....
Oh! ndai mabyin hpe kasi la,
Chyurum sha ni myit tsang lam n nga;
Jasam latsa yawn, jinghku latsa prawn ai da,
Chyurum sha ni myit hkrum ga .....
Bum Shanghkawng
12-2-2012
HKA BRA N MAI
Marai masum myit hkrum yang,
Labels: GA SHAGAWP
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kmr_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn unk kac_Latn kac_Latn kac_Latn